b'\n_START_ARTICLE_\nVasilijus Zaicevas\n_START_PARAGRAPH_\nVasilijus Zaicevas (rus. \xd0\x92\xd0\xb0\xd1\x81\xd0\xb8\xcc\x81\xd0\xbb\xd0\xb8\xd0\xb9 \xd0\x93\xd1\x80\xd0\xb8\xd0\xb3\xd0\xbe\xcc\x81\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd0\x97\xd0\xb0\xcc\x81\xd0\xb9\xd1\x86\xd0\xb5\xd0\xb2, 1915 m. kovo 23 d. Jelenotskoje \xc4\x8cialiabinsko srityje SSRS, dabartin\xc4\x97 Rusijos federacija \xe2\x80\x93 1991 m. gruod\xc5\xbeio 15 d. Kijeve) \xe2\x80\x93 Antrojo pasaulinio karo Soviet\xc5\xb3 S\xc4\x85jungos snaiperis. Ypa\xc4\x8d pasi\xc5\xbeym\xc4\x97jo 1942 m. lapkri\xc4\x8dio 10 \xe2\x80\x93 gruod\xc5\xbeio 17 d. Stalingrado m\xc5\xab\xc5\xa1io metu.\n_START_SECTION_\nBiografija\n_START_PARAGRAPH_\n1937 m. \xc4\xafstojo \xc4\xaf TSRS ginkluot\xc4\x85sias paj\xc4\x97gas, tarnavo j\xc5\xabr\xc5\xb3 laivyne. V\xc4\x97liau, su\xc5\xbeinoj\xc4\x99s apie Stalingrado m\xc5\xab\xc5\xa1io \xc5\xbeiaurumus, savanori\xc5\xa1kai pasisi\xc5\xabl\xc4\x97 b\xc5\xabti pervestas tarnauti ten. Tarnavo 1042-ojo \xc5\xa1auli\xc5\xb3 pulke (62-oji armija). Pagars\xc4\x97jo kai per pirm\xc4\x85sias 10 dien\xc5\xb3 nukov\xc4\x97 40 Vermachto kareivi\xc5\xb3 su standartiniu Mosin-Nagant \xc5\xa1autuvu. Gav\xc4\x99s snaiperio \xc5\xa1autuv\xc4\x85, Zaicevas tapo dideliu r\xc5\xabpes\xc4\x8diu vokie\xc4\x8di\xc5\xb3 armijai._NEWLINE_Teigiama, kad med\xc5\xbeioti Zaicevo buvo pasi\xc5\xb3stas Ervinas Konigas, tariamas Vermachto snaiperis-asas. Zaicevas j\xc4\xaf nukov\xc4\x97 po tris dienas trukusios med\xc5\xbeiokl\xc4\x97s ir kaip trof\xc4\x97j\xc5\xb3 pasi\xc4\x97m\xc4\x97 optin\xc4\xaf taikikl\xc4\xaf. \xc5\xa0ios istorijos tikslumas ne\xc5\xbeinomas, nes Vokietijoje nerasta joki\xc5\xb3 tokio snaiperio buvimo \xc4\xafrodym\xc5\xb3 . Kartais vadinamas Heinz Thorvald, nors abu vardai tuo metu buvo gana da\xc5\xbeni. Teigiama, kad \xc5\xa1i istorija gal\xc4\x97jo b\xc5\xabti sufabrikuota, kad pakelt\xc5\xb3 Raudonosios armijos kovin\xc4\x99 dvasi\xc4\x85. Pats taikiklis eksponuojamas muziejuje Maskvoje. \xc5\xa0i kova apra\xc5\xa1yta Zaicevo memuaruose "Snaiperio u\xc5\xbera\xc5\xa1ai", David L. Robbins knygoje "\xc5\xbdiurki\xc5\xb3 karas" ir atpasakojama filme "Prie\xc5\xa1as u\xc5\xbe vart\xc5\xb3"._NEWLINE_Kai karo metu Stalingrade buvo \xc4\xafkurta snaiperi\xc5\xb3 mokykla, jos vadovu tapo Vasilijus Zaicevas. Manoma, kad jo mokiniai nukov\xc4\x97 apie 3000 prie\xc5\xa1o kari\xc5\xb3. Pats Zaicevas yra tikrai nukov\xc4\x99s 242 kareivius ir karininkus, bet gin\xc4\x8dijamasi, kad skai\xc4\x8dius gali siekti ir 500._NEWLINE_1943 m. sausio m\xc4\x97nes\xc4\xaf Zaicevas, sprogus minosvaid\xc5\xbeio minai, buvo su\xc5\xbeeistas \xc4\xaf galv\xc4\x85 ir apako. Atsta\xc4\x8dius reg\xc4\x97jim\xc4\x85, kar\xc4\x85 baig\xc4\x97 prie Dniestro up\xc4\x97s, tur\xc4\x97damas kapitono laipsn\xc4\xaf._NEWLINE_Po karo vadovavo gamyklai Kijeve, kur mir\xc4\x97 b\xc5\xabdamas 76 met\xc5\xb3 nuo ligos._NEWLINE_2006 m. sausio 31 perlaidotas prie Mamajavo kurgano, vietos prie Volgogrado, kur stovi memorialinis kompleksas Staliningrado gyn\xc4\x97jams atminti.'